和張岳州雪夜彈琴
作者：陳杰
朝代：宋

paragraphs: 凍雲留雪消較遲，乾風颼颼時一吹。
原野慘淡看不宜，饑烏愁絕噤寒鴟。
飽死帳下羊羔兒，灞橋寂歷久無詩。
誰歟凝香清夢回，玉山半側瘦藤支。
意行髣髴鶴氅披，畫堂五丈閒朱旗。
胡牀冷月浸元規，膝上素弦呵手揮。
木聲正與絲聲比，避君三舍高漸離。
忽然曲終雪滿衣，洞庭水湧魚龍知。
急麾頹魄鞭傾曦，吾聲豈與肅殺期。
不然持此將安之，折膠無續指無醫。
我亦從君妄聽奚，雪中作操終何爲，古有履霜思伯奇。